Október 3.
Areopagita Szent Dénes fölszentelt vértanú emléke
hajnali szolgálaton
Tropár 4. hang
Jóságot tanulván és mindenben megmaradván józannak, * főpaphoz méltóan viselkedtél * és a választott Eszközből kimondhatatlan javakat merítettél * és a hit megtartásával a buzgóság kútfejévé váltál, * Dénes fölszentelt vértanú, * kérjed Krisztust, a mi Istenünket, *’ hogy üdvözítse lelkünket!
Dicsőség… most és… 
Az örök idők óta elrejtett * s még az angyalok előtt is ismeretlen mély titok * teáltalad, Istenszülő, lett a földön nyilvánvalóvá: * az összevegyülés nélkül változatlanul megtestesült * és önként keresztre emelkedett Isten, * ki föltámasztotta ősatyánkat, *’ mentse meg a haláltól a mi lelkünket is!
Az első zsoltárcsoport után bűnbánati leülők 
1. hang
Szent vértanúk, mint jó harcosok, egyetértve hittetek, * s a zsarnokok fenyegetéseitől meg nem riadtatok, * és lelkesen eljutottatok Krisztushoz, * mert drága keresztjét fölvettétek, * a pályafutást jól elvégeztétek * s a mennyekből diadalt arattatok. * Dicsőség hát annak, ki nektek erőt adott! * Dicsőség annak, ki benneteket megkoszorúzott! *’ Dicsőség annak, ki általatok mindenkinek gyógyulást szerzett!
Az éretted szenvedett szentek kínjaiért, Urunk, * engesztelődj meg irántunk, kérünk, * hogy emberszeretőleg gyógyítsd meg *’ minden fájdalmunkat.
Krisztus vértanúit kérjük mindnyájan, * akik hittel járulunk hozzájuk, * mert ők esedeznek üdvösségünkért, * ők árasztják szét a gyógyulás kegyelmét, * és ők űzik el az ördögök seregét tőlünk, *’ mint a hitnek kincstárosai.
Dicsőség... most és.... Istenszülő-ének
Gábor arkangyal eme köszöntésére, Üdvözlégy, Szűz Mária, * megtestesült benned, szent frigyszekrényben a mindenség Uralkodója, * amint azt az igazságos Dávid hirdette, * és te tágasabbnak bizonyultál a mennyeknél, * mert méhedben hordoztad Alkotódat. * Dicsőség a benned lakást vevőnek, * dicsőség a tőled születettnek, * dicsőség annak, aki szülésed által *’ megszabadított bennünket!
A XVII. kathizma és  „A szentek kara” után vértanúk leülője 
1. hang
A küzdelmükben győzelmi koszorút nyert, * dicsőséges vértanúk környeznek, Urunk, téged, * kik a szenvedések elviselésével a gonoszokat legyőzték, * s az égből nyert isteni erővel diadalt arattak, * az ő imádságukra add meg nekünk, Isten, *’ a te nagy kegyelmedet!
Megtörted a halál erejét, Krisztus, * és az enyészhetetlenséget a földön elárasztottad, * mert híveid nem halnak meg, hanem tebenned élnek. * Nyugtasd meg azért, Urunk, szolgáid lelkét, * és szentjeid közé sorold őket *’ s az Istenszülő imádságaiért ajándékozd nekik kegyelmedet.
Mintadallam: A te sírodat őrző...
Világosság helyén, az igazak földjén * nyugtasd meg, a hozzád költözötteket, Üdvözítőnk, * mert benned helyezték bizalmukat, Emberszerető! * Fogadd el az atyákért és fiakért előterjesztett könyörgésünket, * és tedd megigazultakká mindazokat, * akiknek emlékezetét tartjuk, *’ egyetlen, végtelen Irgalmasság!
Dicsőség... most és.... Istenszülő-ének
Csodák csodája szemlélhető benned, Malaszttalteljes, * és ennek láttán az egész természet örvend, * mert mag nélkül fogadtad magadba, * s kimondhatatlan módon szülted azt, kire az angyali rendek sem tekinthetnek fel. * Istenszülő, őhozzá könyörögjél, *’ hogy üdvözítse lelkünket!

Kánon
I. óda. 8. hang
A vízen áthaladván szárazon, * és az egyiptomi fogságból kiszabadulván, * fölkiálta Izrael: * a mi szabadító Istenünket dicsőítsük!
Az istenes Páltól tanultál, az égi dolgokat szemlélted, és nyomban az égiekbe beavatottá és Isten követévé lettél, Dénes!
Te, akit az isteni kegyelem megvilágosított, világosítsd meg magasztalóid lelkét, hogy kövessék isteni ihletésű tanításodat, boldog Dénes!
Méltass minket arra, Dénes, hogy tiszta elmével és lélekkel megismerhessük a mennyei rendek fénylő csillagait, és meg is láthassuk az ő karukat!
Istenszülő-ének
A mindenség Alkotójának, aki miérettünk felfoghatatlan módon megtestesült, tündöklő szentélye voltál, mert belőled öltötte magára a mi testünket, Isten Anyja!
III. óda. 8. hang. Uram, a mennyeknek Teremtője...
Az égboltozat fölé emelkedtél, szentéletű, és a világ fölött létezők rendjeiről, seregeiről és fényességükről magasan szárnyaló szóval és bölcs kifejezésekkel mindenkinek világos oktatást adtál.
Magasabb szemléletig emelkedtél, hittudományoddal az Isten-nevek mindenféle jelentését értelmezted és kegyelemmel a Szentháromság hittudósává lettél, dicsőséges atya!
Az Isten iránti szeretet hatása alatt meghaltál a jelenvalóknak, ennek megfelelően jártasságra tettél szert a bölcseletben és az értelmet meghaladó, elevenítő kegyelem isteni ihletésű eszközévé lettél, atyánk!
Istenszülő-ének
A mindenséget alkotó Lélek közreműködésével a mindenség Uralkodójának testét sarjadztad, Szent Szűz, és ő e világ bűnét kárhoztatva az örök életet fakasztotta. 
Katavászia 8. hang
Uram, a mennyeknek Teremtője * és az Anyaszentegyháznak alkotója, * te erősíts meg engem szereteteddel, * végkívánságom, * és a híveknek megerősítője, * egyetlen Emberszerető!
Kathizma
8. hang. Minta: A Bölcsességet és Igét...
Te mint a kiválasztott Eszköznek valóságos, szent képmása, * a Szentlélek erejével az isteni titkokat tanítottad, * és az isteni kisugárzás kegyelmével megvilágosítva, * az angyali rendek rangsorát világosan meghatároztad, * Istenről szóló tanításodat érthetően a világra hagyományoztad, * és mindenkit megvilágosítottál, Isten beavatottja, Szent Dénes! * Esedezzél Krisztus Istenhez, * hogy ajándékozzon bűnbocsánatot nekünk, *’ akik buzgón ünnepeljük szent emlékedet!
Dicsőség... most és... Istenszülő-ének ugyanarra
A szellemi Napnak felhője, * az isteni Fény aranyos mécsese, * tisztaságos, szenny nélküli, szeplőtelen Nagyasszony, * tedd fényessé, kérlek, a szenvedélymentesség fénysugaraival * szenvedélyektől elvakított lelkem sötétségét, * és a bűnbánat vizével és a töredelem könnyeivel * mosd le, kérlek, beszennyezett lelkemet * és a szennytől tisztíts meg! * Esedezzél Krisztus Istenhez, * hogy ajándékozzon nekünk bűnbocsánatot, *’ kik buzgósággal leborulunk a te legszentebb Szülötted előtt.
IV. óda. 8. hang
Te vagy az én erősségem Uram, * te az én hatalmam, * te vagy az Istenem, * te az én örvendezésem! * Ki az Atya keblét el nem hagytad, * és meglátogattad a mi szegénységünket, * azért Habakuk prófétával kiáltom néked: * Dicsőség a te hatalmadnak, Emberszerető!
Az Egyházak helyes rendjét és rangsorát megállapítottad, atyánk, az alak nélküli égi erők látható, alakszerű, jelképes ábrázolásában megrajzoltad a mintaképet, és ezzel beavatást és megvilágosítást nyert a hívek Istenben bölcs, egész gyülekezete.
Hittudományod folyóvize jól megöntözi a gondolkodás örökzöld rétjeit, melyek híven sarjadzották a helyes hittételeket, a Személyek Háromságában a lényeg egységét, a szent egyeduralmat hirdetted.
Bölcsen megtanítottad az angyali rendek rangsorára, az Isten utáni vágyakozásra s az ő szeretetére s az isteni és felfoghatatlan magasság felé irányuló tántoríthatatlan törekvésre mindazokat, szent főpap, akik híven zengik: Dicsőség a te hatalmadnak, Emberszerető!
Istenszülő-ének
Minden magasztalód számára üdvösséget szerző áldozattá, útmutatóvá, megvilágosítóvá, megigazulássá, váltsággá lett a te Fiad, Szent Szűz! Azért mi, hívek, egy szívvel-lélekkel valóságos, igazi Istenszülőnek dicsőítünk téged.
V. óda. 8. hang
Miért vetettél el engem * színed elől, le nem alkonyodó világosság, * elborít engem, töredelmetlent a külső sötétség, * de téríts meg engem * és parancsolataid világosságához * vezesd ösvényemet, kérlek!
Tanításod hangja, mint valami égi hang, a kegyelem igéjével belemennydörgött az istentagadó elmékbe, s az istenes hittételek fénylő sugarával megvilágosította a hívek szívét. 
Hasonlóvá lettél a kereskedőhöz, aki igazgyöngyöket keres. Reá is találtál egy valódi drágagyöngyre, és elámultál annak isteni ragyogásán, teljesen boldog főpap, és vallomást tettél Istenről. 
A bölcsesség Forrását legbölcsebben szeretted, Isten-választotta atyánk, és annak szeretete elbűvölt, sokszoros erejű lettél, és az isteni vizek örökké folyó áradatát fakasztottad.
Istenszülő-ének
Mint kegyelemmel teljes, befogadtad a valóban széppé tevő ékességet, ki a mindenséget puszta akaratával létrehozta, és minket isteni szépséggel és a boldogság fényével fölékesített, Isten Anyja!
VI. óda. 8. hang. Könyörülj rajtam, Üdvözítőm...
A valódi bölcsesség megismerésének ajándékára rátaláltál, istenesen gondolkoztál és az igaz hit tanítását reánk hagytad, teljesen boldog! Mi, hívek, ennek élvezete közben magasztalunk téged!
Istennek tetsző értelemmel ékeskedtél, füledet az isteni titkok hirdetője felé fordítottad és az a természetfölötti bölcsességbe beavatott téged, Dénes, Isten bölcse!
Életed csodálatos, szavaid pedig még csodálatosabbak, nyelved világosságot áraszt, ajkad tüzet lehel, elméd pedig Isten hű képmása, boldog Dénes atya!
Istenszülő-ének
Gábriel „Üdvözlégy!” szavát híven zengjük neked, mert belőled kifejezhetetlen módon formálódott számunkra életünk Ura, s feltündöklött az embereknek az Emberszerető.
Katavászia
Könyörülj rajtam, Üdvözítőm, * mert nagy az én gonoszságom, * és a rosszaság örvényéből * kérlek, vezess ki engem, * mert hozzád kiáltok, ó hallgass meg engem, * üdvösségem Istene!
Konták
8. hang. Minta: Mint bátor hadvezérnek...
A mennyország kapuján lélekben áthatolván, ó Szent Dénes, * mint a harmadik égig ragadtatott Apostol tanítványa, * minden értelmet meghaladó, kimondhatatlan ismeretekkel gazdagodtál, * és a tudatlanság sötétjében vergődőket fölvilágosítottad. * Azért kiáltjuk: Örvendezz, *’ ki az egész világ atyja vagy!
Ikosz
Erényeivel emberek közül való angyalként viselkedett a nagy Dénes, és szárnyalásával minden elmét kioktatott a mennyei ismeretre. Ezért szent énekekkel angyalként tiszteljük és így kiáltunk hozzá:
Örvendezz, ki Pál révén megismerted Krisztust! * Örvendezz, ki sokakat Krisztushoz vezettél! * Örvendezz, ki a sokistenhit hajlékát lerontottad! * Örvendezz, ki Isten titkos akaratát megmutatod!
Örvendezz Isten írta könyv, titkok kincsesháza! * Örvendezz, Isten formálta kép, és eget mutató messzelátó! * Örvendezz, mert az Úr szenvedését szemlélted! * Örvendezz, mert érette jó szívvel áldozattá lettél!
Örvendezz, bűnbocsánatot fakasztó forrás! * Örvendezz, esztelenséget kivájó vízcsepp! * Örvendezz, üdvösség egyenes útja! * Örvendezz, istentelenek tévútjának sorompója!
Örvendezz, * világhíres atya!
VII. óda. 8. hang
A te isteni kegyességed * lehűté hajdan a lángokat Babilonban, * azért a jámbor ifjak a tüzes kemencében * mint hűvös teremben víg léptekkel jártak, énekelvén: * Áldott a mi atyáinknak Istene!
Tanításod, mint a szomjas földre hullott égi harmat, megöntözi a hívek örökké vágyódó lelkét, és ráneveli őket, hogy szüntelenül zengjék: Áldott a mi atyáinknak Istene!
Istenben bölcs szellemmel megírtad a testnélküli szellemi lényekről szóló könyvet, és azok isteni ihletésű énekét megismerve, ó teljesen boldog, az Egyházat is megtanítottad az énekre: Áldott a mi atyáinknak Istene!
A legszentebb Lélek alkalmas hordozója voltál, az ő ihletéseit és kijelentéseit próféta módjára elmondtad, és örvendezve zengted: Áldott a mi atyáinknak Istene!
Istenszülő-ének
Íme, most beteljesült Izaiás próféta jövendölése, méhedben fogantad az Isten-Igét, Szent Szűz, és megszülted az Életadót, kinek mindnyájan hangoztatjuk: Áldott a mi atyáinknak Istene!
VIII. óda. 8. hang. Hétszerte jobban...
Ragyogó tükör voltál, boldog Dénes, elmédet a tiszta kijelentések befogadására erényeiddel előkészítetted, az elmét felülmúló világosság fénysugarait be is fogadtad és zengted: Ifjak, áldjátok, papok, dicsérjétek, és népek, magasztaljátok őt mindörökké!
A kegyelem bőségesen kiáradt ajkaidra, azért Istentől ihletett tanítást hagyományoztál reánk és annak természetfeletti értelmét ki is fejtetted, érthetővé tetted, világosan megmagyaráztad nekünk, kik híven zengjük: Ifjak, áldjátok, papok, dicsérjétek, és népek, magasztaljátok őt mindörökké!
Nagyon ismeretessé lett általad Athén híres városa, Dénes, mert te vagy a védője Krisztus, a mindenek Uralkodója előtt, és szüntelenül zenged: Ifjak, áldjátok, papok, dicsérjétek, és népek, magasztaljátok őt mindörökké!
Istenszülő-ének
Isten szeplőtelen Anyja, mosd meg lelkem sebét és kend be a bűn sebhelyét, mert a Fiú-Istent szülted, az egyetlen Jótevőt, az egyetlen Életadót, akinek hatalma van arra, hogy megszabadítsa a bűn bilincsébe verteket a feloldhatatlan kötelékektől.
Katavászia
Hétszerte jobban * gyújtatá be a kemencét * a kaldeus zsarnok az ifjaknak, * de látván, hogy felső erő által megszabadultak, * a Teremtőhöz és Megváltóhoz így kiáltott föl: * Ifjak, áldjátok, * papok, dicsérjétek, * és népek, magasztaljátok őt mindörökké!
IX. óda. 8. hang. Az ég elámult...
Méltóvá lettél, hogy a szent apostolokat láthasd, szolgálhasd, munkatársukká és dicsőségük részesévé lettél, és velük együtt siettél az egyetlen, legszentebb Istenszülő valóban élettel teljes, megdicsőült testének megtekintésére. Őt is méltóképpen magasztaljuk!
Isten mennyei országának részesévé lettél, mint törvényes főpap, mint legyőzhetetlen bajnok. A papi kenettel vértanú-véredet elegyítetted, azért méltán kettős koszorút nyertél, szent titkokba beavatott Dénes atyánk!
Bátran Isten elé járulhatsz, bölcs Dénes főpap! Könyörögj mindenkor, hogy hív magasztalóid megszabaduljanak a kísértésektől, kifejezhetetlen látomások szemlélője, a titokzatos és isteni erővel teljes Jóság beavatott főpapja!
Istenszülő-ének
Tedd győzedelmessé, kegyelemmel teljes, a heves erővel előretörő téves tanításokkal szemben a szent Egyházat, melyet Fiad, a jóságos Krisztus tiszteletreméltó vérével megváltott. Ments meg a veszedelmektől, és szabadíts meg minket a reánk nehezedő erőszaktól!
Katavászia
Az ég elámult, * és a föld határai csodálkozának, * hogy Isten testileg jelent meg az embereknek, * és a te méhed befogadhatta őt. * Azért téged, ó Istenszülő, * az angyalok és emberek * rendjei magasztalnak.
Fényének
Ki mint Isten az élők és holtak fölött Uralkodsz, és szentjeid által az egész földet megvilágosítod, mindenek Teremtője, üdvözítsd a téged éneklőket!
A szenté
Pálnak, a híres apostolfejedelemnek voltál tanítványa, teljesen boldog Dénes főpap! Ő avatott be a titkos igazságok ismeretébe, s az Egyház fáklyájává, az athéniek buzgó városának főpapjává szentelt. Őrizd meg azt imádságoddal az igaz hitben, bölcs Istenhírnök!
Istenszülő-ének
Elszenderülésedkor, Szentséges Szűz, jelen volt Dénes is Hierotheosszal és az istenes Timóteussal, meg az apostolokkal, és mindegyikük hozzád illő dicshimnuszokkal tisztelte meg emlékedet. Velük együtt most minden emberi nyelv magasztal téged, Isten Szülőjét és a világ Oltalmazóját!
Előverses sztihirák
1. hang. Mintadallam: Dicséretes vértanúk...
Üdvözítőnk, kérünk téged, * méltasd az elköltözötteket arra, * hogy a veled való édes együttlétet élvezzék, * s helyezd őket az igazak hajlékába, * szentjeid lakóhelyére, * égi csarnokodba, *’ irgalmasságoddal nézd el bűneiket, nyugalmat adván nekik.
Elővers: Boldogok azok, kiket kiválasztasz és magadhoz fogadsz, Uram
Senki sem bűntelen az emberek közül * csak te egyedül, Halhatatlan. * Szolgáidat ezért vezesd világosságodba, * mint irgalmas Istenünk, * angyalaid seregével együtt, * és irgalmasan nézd el törvényszegéseiket, *’ s add meg nekik a bűnbocsánatot!
Elővers: Lelkük a jókban megmarad.
Ígéreteid, Üdvözítőnk meghaladják láthatárunkat! * Szem nem látta, fül nem hallotta, * emberi szív soha föl nem fogta! * Add meg nekünk, kérünk, * hogy részesedhessenek ezekben a tőlünk hozzád költözöttek, *’ ajándékozd nekik az örök életet!
Dicsőség... 8. hang 
A főpapok és a vértanúk között kitűntél, szentéletű, * valóban jó pásztor voltál! * Kiittad Krisztus kelyhét. * Mindkét minőségben kedvében jártál Krisztusnak, mint főpap és vértanú. * Most esedezzél mindnyájunkért, *’ az égi szolgálattevőkkel a világosságban tartózkodva!
Most és... Istenszülő-ének. Minta: Ó megdöbbentő csoda...
Távolítsd el, Nagyasszony, az én nyomorult lelkemből * egészen a megátalkodottságot, * a könnyelműséget, a közömbösséget, * a kicsapongást, az esztelenséget, * a féktelenséget, az engedetlenséget, * az isteni Lélek parancsainak gonosz mellőzését, * a velük szembeni üreslelkűséget, * a tudatlanságot, a közömbösséget, *’ a hanyag lelkiismeretet, és üdvözíts engem!
Tropár 4. hang
Jóságot tanulván és mindenben megmaradván józannak, * főpaphoz méltóan viselkedtél * és a választott Eszközből kimondhatatlan javakat merítettél * és a hit megtartásával a buzgóság kútfejévé váltál, * Dénes fölszentelt vértanú, * kérjed Krisztust, a mi Istenünket, *’ hogy üdvözítse lelkünket!
Dicsőség… most és… 
Téged magasztalunk Istenszülő, mikor így kiáltunk föl: * Üdvözlégy alkonyt nem ismerő világosság! * mivel a mindenség Urát viselted szíved alatt.

